《冬至》
宋代·林光朝

横枝冻雀昨夜死，水底黏鱼吹不起。
小伶切玉孤凤愁，九寸之管传生意。
舞雩山下逢丈人，植杖无语空逡巡。
再拜丈人欲识桑麻生长力，鬼蝶翻覆梅花春。
我於万物亦一物，何时春风到肌骨。
空山铁镝年月深，一语不破天地心。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。